b'\n_START_ARTICLE_\nInformaatiolukutaito\n_START_SECTION_\nMiksi informaatiolukutaitoa tarvitaan?\n_START_PARAGRAPH_\nToimimme jatkuvasti laajenevassa informaatio- ja mediaymp\xc3\xa4rist\xc3\xb6ss\xc3\xa4. Internetist\xc3\xa4 on tullut keskeisin informaation tuottamisen, jakelun ja hakemisen kanava. Informaation julkaisukynnys on madaltunut, mink\xc3\xa4 seurauksena tiedon luotettavuuden arviointi j\xc3\xa4\xc3\xa4 aiempaa enemm\xc3\xa4n k\xc3\xa4ytt\xc3\xa4j\xc3\xa4n vastuulle. Joudumme entist\xc3\xa4 moninaisempien ja runsaslukuisempien valintojen eteen hakiessamme tietoa niin akateemisissa opinnoissamme, ty\xc3\xb6paikallamme kuin henkil\xc3\xb6kohtaisessa el\xc3\xa4m\xc3\xa4ss\xc3\xa4mmekin. Tietoa on saatavilla kirjastoista, julkisista tietovarannoista, etuj\xc3\xa4rjest\xc3\xb6ist\xc3\xa4, tiedotusv\xc3\xa4lineist\xc3\xa4 ja Internetist\xc3\xa4 - ja ihmisten t\xc3\xa4ytyy k\xc3\xa4sitell\xc3\xa4 tietoa lis\xc3\xa4\xc3\xa4ntyv\xc3\xa4ss\xc3\xa4 m\xc3\xa4\xc3\xa4rin suodattamattomissa muodoissa, jolloin her\xc3\xa4\xc3\xa4 kysymys tiedon aitoudesta, p\xc3\xa4tevyydest\xc3\xa4 ja luotettavuudesta. Lis\xc3\xa4ksi tietoa on tarjolla hyvin monenlaisten tiedotusv\xc3\xa4lineiden kautta esimerkiksi graafisessa, kuuloon perustuvassa ja kirjoitetussa muodossa, ja n\xc3\xa4in ihmiset joutuvat uusien haasteiden eteen pyrkiess\xc3\xa4\xc3\xa4n arvioimaan ja ymm\xc3\xa4rt\xc3\xa4m\xc3\xa4\xc3\xa4n tietoa. Ihmisilt\xc3\xa4 vaaditaan yh\xc3\xa4 lis\xc3\xa4\xc3\xa4ntyvi\xc3\xa4 tiedonhallinnan taitoja.\n_START_SECTION_\nMiten informaatiolukutaidon kehitt\xc3\xa4mist\xc3\xa4 tuetaan?\n_START_PARAGRAPH_\nOpetusministeri\xc3\xb6 on linjannut koulutuksen ja tutkimuksen kehitt\xc3\xa4missuunnitemassa kirjastoille teht\xc3\xa4v\xc3\xa4ksi olla osaltaan vastuussa informaatiolukutaitojen kehitt\xc3\xa4misest\xc3\xa4: "Kirjastot ovat mukana kehitt\xc3\xa4m\xc3\xa4ss\xc3\xa4 opetus- ja opiskelumenetelmi\xc3\xa4 ja omalta osaltaan huolehtivat siit\xc3\xa4, ett\xc3\xa4 korkeakouluista valmistuneilla on hyv\xc3\xa4 informaatiolukutaito."'